***\***

**ระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด**

**ว่าด้วยทุนสวัสดิการและการสงเคราะห์แก่สมาชิกและครอบครัว พ.ศ. 2567**

**..................................................**

อาศัยอำนาจตามความในข้อบังคับสหกรณ์ออมทรัพย์มหาวิทยาลัยราชภัฏนครศรีธรรมราช

จำกัด ข้อ 76 (7) และข้อ 108 (12) ที่ประชุมคณะกรรมการดำเนินการ ชุดที่ 40 วันที่ 28 เดือนกุมภาพันธ์ พ.ศ.2567 ได้กำหนดระเบียบว่าด้วย

ข้อ 1 ระเบียบนี้เรียกว่า “ระเบียบทุนสวัสดิการและการสงเคราะห์แก่สมาชิกและครอบครัว พ.ศ. 2567

ข้อ 2 ระเบียบนี้ให้ใช้บังคับตั้งแต่วันที่ 1 เดือนมีนาคม พ.ศ.2567 เป็นต้นไป

ข้อ 3 ให้ยกเลิกระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด ว่าด้วย

1. ทุนสวัสดิการสำหรับสมาชิกผู้เป็นโสด พ.ศ.2567
2. ทุนสวัสดิการสมาชิกเพื่อการรักษาพยาบาล พ.ศ.2567
3. ทุนสวัสดิการส่งเสริมการศึกษาบุตรสมาชิก พ.ศ.2567
4. ทุนสวัสดิการเพื่อสงเคราะห์เกี่ยวกับการศพของสมาชิกหรือคู่สมรส พ.ศ.2564
5. ทุนสวัสดิการเพื่อบำเหน็จสมาชิก พ.ศ.2564

และบรรดาระเบียบ ประกาศ คำสั่ง มติ หรือข้อตกลงใดที่ขัดหรือแย้งกับระเบียบนี้ และให้ใช้ระเบียบนี้แทน

ข้อ 4 ในระเบียบนี้

|  |  |  |
| --- | --- | --- |
| “สหกรณ์” | หมายถึง | สหกรณ์ออมทรัพย์มหาวิทยาลัยราชภัฏนครศรีธรรมราช จำกัด |
| “คณะกรรมการ” | หมายถึง | คณะกรรมการดำเนินการสหกรณ์ออมทรัพย์มหาวิทยาลัยราชภัฏนครศรีธรรมราช จำกัด |
| “ประธานกรรมการ” | หมายถึง | ประธานกรรมการดำเนินการสหกรณ์ออมทรัพย์ มหาวิทยาลัยราชภัฏนครศรีธรรมราช จำกัด |
| “สมาชิก” | หมายถึง | สมาชิกสหกรณ์ออมทรัพย์มหาวิทยาลัยราชภัฏนครศรีธรรมราช จำกัด |
| “ผู้จัดการ”  “เจ้าหน้าที่” | หมายถึง  หมายถึง | ผู้จัดการสหกรณ์ออมทรัพย์มหาวิทยาลัยราชภัฏนครศรีธรรมราช จำกัด  เจ้าหน้าที่สหกรณ์ออมทรัพย์มหาวิทยาลัยราชภัฏ  นครศรีธรรมราช จำกัด |
| “ครอบครัวของสมาชิก” | หมายถึง | คู่สมรสที่ชอบด้วยกฎหมายของสมาชิก บิดา มารดา และบุตรที่ชอบด้วยกฎหมายของสมาชิก แต่ไม่รวมถึงบุตรบุญธรรม |

ข้อ 5 เงินที่จะนำเข้าบัญชีเงินทุนนี้ คือ

1. เงินที่สหกรณ์จัดสรรกำไรสุทธิประจำปีตามมติที่ประชุมใหญ่ตามข้อบังคับสหกรณ์ ข้อ 28 (7)
2. เงินหรือทรัพย์สินที่มีผู้บริจาค

ข้อ 6 ทุนสวัสดิการมีวัตถุประสงค์ดังนี้

1. สวัสดิการวันเกิดสำหรับสมาชิก
2. สวัสดิการสมาชิกสัมพันธ์
3. สวัสดิการน้ำดื่มสหกรณ์
4. สวัสดิการสมาชิกสำหรับผู้เป็นโสด
5. สวัสดิการสมาชิกเพื่อการรักษาพยาบาล
6. สวัสดิการส่งเสริมการศึกษาบุตรสมาชิก
7. สวัสดิการเพื่อสงเคราะห์เกี่ยวกับการศพของสมาชิกหรือคู่สมรส
8. สวัสดิการเพื่อพิธีการศพสมาชิกและครอบครัวของสมาชิก
9. สวัสดิการเพื่อบำเหน็จสมาชิก

ข้อ 7 สหกรณ์ทรงไว้ซึ่งสิทธิที่จะงดจ่ายเงินสวัสดิการตามระเบียบนี้ หากปรากฏว่าสมาชิก ครอบครัวสมาชิก หรือผู้รับโอนประโยชน์ กระทำความผิดทางอาญาเพื่อให้ได้รับเงินสวัสดิการตามระเบียบนี้

ข้อ 8 เงินสวัสดิการนี้ไม่ถือเป็นมรดก สหกรณ์ทรงไว้ซึ่งสิทธิที่จะจ่ายให้แก่บุคคลที่สมาชิกได้แต่งตั้งเป็นผู้รับโอนประโยชน์ และข้อวินิจฉัยของคณะกรรมการในทุกกรณีถือเป็นข้อยุติ

ข้อ 9 ในกรณีที่สมาชิก หรือผู้รับโอนประโยชน์ ใช้สิทธิโดยไม่สุจริตและได้รับ เงินสวัสดิการตามระเบียบนี้ไปแล้ว ให้สหกรณ์เรียกคืนเงินสวัสดิการดังกล่าวทั้งหมดภายในเวลาที่สหกรณ์กำหนด

ข้อ 10 คณะกรรมการมีอำนาจในการพิจารณาทบทวน ปรับปรุงสวัสดิการนี้ได้ตามสถานการณ์ เพื่อความเหมาะสม ทั้งนี้ ภายหลังการทบทวน ปรับปรุงสวัสดิการดังกล่าวแล้ว หากมีการเปลี่ยนแปลง เพิ่มเติม แตกต่างไปจากที่กำหนดเดิม สมาชิกไม่มีสิทธิโต้แย้ง ไม่ว่าจะได้ใช้สิทธิแล้ว หรือยังไม่ได้ใช้สิทธิก็ตาม

สหกรณ์ทรงไว้ซึ่งสิทธิที่จะปรับเพิ่มหรือลดหรือยกเลิกเงินสวัสดิการทุกประเภท ได้ตามที่คณะกรรมการเห็นสมควร

ข้อ 11 กรณีที่ระเบียบนี้มิได้กำหนดข้อความเรื่องใดไว้ หรือไม่เป็นไปตามที่กำหนด ให้เป็นดุลยพินิจของคณะกรรมการ และในกรณีมีปัญหาหรือข้อขัดแย้งใดในการดำเนินการตามระเบียบ   
ให้คณะกรรมการ มีอำนาจในการวินิจฉัยชี้ขาด ภายใต้ขอบเขตอำนาจหน้าที่ตามวัตถุประสงค์ของสหกรณ์

ข้อ 12 ให้ประธานกรรมการ เป็นผู้รักษาการตามระเบียบนี้

**หมวดที่ 1**

**สวัสดิการวันเกิดสำหรับสมาชิก**

ข้อ 13 ผู้มีสิทธิรับเงินสวัสดิการวันเกิด ต้องเป็นสมาชิกสหกรณ์

ข้อ 14 หลักเกณฑ์การจ่ายเงินสวัสดิการวันเกิด สมาชิกจะได้รับเงินฝากสวัสดิการวันเกิดเดือนเกิดปีละ 1 ครั้ง จำนวนเงิน 100 บาท และสหกรณ์จะฝากเงินสวัสดิการวันเกิดให้ในบัญชีเงินฝากออมทรัพย์  
ของสมาชิก

**หมวดที่ 2**

**สวัสดิการสมาชิกสัมพันธ์**

ข้อ 15 สหกรณ์จัดสวัสดิการสานสัมพันธ์สมาชิก ในเทศกาลต่าง ๆ หรือตามโอกาสหรือกิจกรรม  
อื่น ๆ ที่คณะกรรมการดำเนินการเห็นสมควร โดยการจัดหาของรางวัลมอบให้สมาชิกที่มาร่วมกิจกรรมกับสหกรณ์

**หมวดที่ 3**

**สวัสดิการน้ำดื่มสหกรณ์**

ข้อ 16 วัตถุประสงค์เพื่อช่วยเหลือสมาชิกในกรณีดังต่อไปนี้

1. สมาชิกแต่งงาน
2. สมาชิกอุปสมบท
3. สมาชิกขึ้นบ้านใหม่
4. งานฌาปนกิจสมาชิกและครอบครัวของสมาชิก

ข้อ 17 สหกรณ์สนับสนุนน้ำดื่มแก่สมาชิก จำนวน 10 โหล

ข้อ 18 ในกรณีที่สมาชิกเป็นคู่สมรสกัน หรือเป็นทายาทตามกฎหมาย จะให้สิทธิเพียงสิทธิเดียว

**หมวดที่ 4**

**สวัสดิการสมาชิกสำหรับผู้เป็นโสด**

ข้อ 19 สหกรณ์จะจ่ายเงินสวัสดิการสมาชิกสำหรับผู้เป็นโสด ให้แก่สมาชิกที่มีอายุครบ 50 ปี บริบูรณ์ แต่ไม่ถึง 51 ปี รายละ 2,000 บาท ทั้งนี้จะต้องเป็นสมาชิกสหกรณ์ออมทรัพย์มหาวิทยาลัยราชภัฏนครศรีธรรมราช จำกัด ไม่น้อยกว่า 5 ปี

ข้อ 20 ให้สมาชิกผู้มีสิทธิ์ได้รับเงินสวัสดิการสมาชิกสำหรับผู้เป็นโสด แจ้งเป็นหนังสือตาม

แบบพิมพ์ที่สหกรณ์กำหนด พร้อมทั้งแนบหลักฐานเอกสาร สำเนาบัตรประจำตัวประชาชน หรือบัตรข้าราชการ และสำเนาทะเบียนบ้าน พร้อมแสดงทะเบียนบ้านฉบับจริงถึงคณะกรรมการเพื่อขอรับเงินสวัสดิการสมาชิกสำหรับผู้เป็นโสด

**หมวดที่ 5**

**สวัสดิการสมาชิกเพื่อการรักษาพยาบาล**

ข้อ 21 สหกรณ์จะจ่ายเงินสวัสดิการรักษาพยาบาลในแต่ละครั้งที่สมาชิกเข้ารับ

การรักษาพยาบาลที่เป็นประเภทผู้ป่วยในไม่น้อยกว่า 2 คืนติดต่อกันในอัตรา 1,000 บาท ทั้งนี้ใช้สิทธิ์ได้สูงสุดไม่เกิน 1 ครั้ง ต่อปี

ข้อ 22 ให้สมาชิกที่เข้ารับการรักษาพยาบาลที่เป็นประเภทผู้ป่วยใน แจ้งเป็นหนังสือพร้อมทั้งหลักฐานสำเนาบัตรประจำตัวสมาชิก หรือสำเนาบัตรประจำตัวประชาชน หรือสำเนาบัตรข้าราชการ และสำเนาใบเสร็จค่ารักษาพยาบาล (นำใบเสร็จฉบับจริงมาแสดง) หรือสำเนาหลักฐานจากสถานพยาบาลรับรองการเป็นคนไข้ในไม่น้อยกว่า 2 คืน ถึงคณะกรรมการเพื่อขอรับเงินภายในกำหนด 30 วัน นับตั้งแต่วันที่ออกจากสถานพยาบาลเมื่อพ้นกำหนดนี้แล้วเป็นอันหมดสิทธิ์ในการขอรับเงินสวัสดิการรักษาพยาบาล  
ของครั้งนั้น

**หมวดที่ 6**

**สวัสดิการส่งเสริมการศึกษาบุตรสมาชิก**

ข้อ 23 สหกรณ์จะจ่ายสวัสดิการเพื่อส่งเสริมการศึกษาบุตรสมาชิกในปีหนึ่ง ๆ เป็นทุนการศึกษา ดังนี้

(1) ระดับก่อนประถมศึกษา ทุนละ 1,000 บาท

(2) ระดับชั้นประถมศึกษา ทุนละ 1,500 บาท

(3) ระดับชั้นมัธยมศึกษาตอนต้น ทุนละ 2,000 บาท

(4) ระดับชั้นมัธยมศึกษาตอนปลาย/ปวช. ทุนละ 2,500 บาท

(5) ปวส./ปริญญาตรี ทุนละ 3,000 บาท

จำนวนทุนที่จะจัดสวัสดิการเพื่อส่งเสริมการศึกษาบุตรสมาชิกแต่ละปี ขึ้นอยู่กับผลการจัดสรรกำไรสุทธิในปีนั้น ๆ ตามที่คณะกรรมการเห็นสมควร

ข้อ 24 คุณสมบัติของผู้รับทุนมีดังนี้

(1) เป็นบุตรสมาชิก

(2) กำลังศึกษาอยู่ในสถาบันศึกษาของทางราชการ หรือสถาบันศึกษาของเอกชนที่ทางราชการรับรอง

ข้อ 25 ในแต่ละปีสมาชิกคนหนึ่ง ๆ มีสิทธิ์เสนอขอรับทุนได้เพียง 1 ทุน

ข้อ 26 สมาชิกคนหนึ่ง ๆ ที่มีบุตรได้รับทุนแล้ว ไม่มีสิทธิ์ขอรับทุนอีกในปีถัดไป เว้นแต่กรณีคู่สมรสมีบุตรคนเดียวแต่บิดาและมารดาเป็นสมาชิกสหกรณ์ทั้งคู่

ข้อ 27 ผู้ขอรับทุนจะต้องแนบเอกสารดังต่อไปนี้ในวันขอรับทุน

(1) สำเนาทะเบียนบ้านที่มีชื่อสมาชิกและผู้ขอรับทุน

(2) ใบรับรองการเป็นนักเรียนหรือนักศึกษาหรือสำเนาใบแจ้งการชำระเงินหรือ

ใบเสร็จรับเงินค่าธรรมเนียมการศึกษาของปีการศึกษาที่รับทุนทุนสวัสดิการเพื่อส่งเสริมการศึกษาบุตรสมาชิก

ข้อ 28 คณะกรรมการจะเป็นผู้พิจารณาให้ทุนสวัสดิการเพื่อส่งเสริมการศึกษาบุตรสมาชิก ตามระเบียบนี้

ข้อ 29 ในการพิจารณาให้ทุนสวัสดิการเพื่อส่งเสริมการศึกษาบุตรสมาชิก ให้คณะกรรมการพิจารณาคุณสมบัติของผู้ขอรับทุน ตามข้อ 24 และอาจกำหนดเกณฑ์พิจารณาตามที่คณะกรรมการเห็นสมควร และประกาศรายละเอียดเป็นปี ๆ ไป

**หมวดที่ 7**

**สวัสดิการเพื่อสงเคราะห์เกี่ยวกับการศพของสมาชิกหรือคู่สมรส**

ข้อ 30 สมาชิกผู้ใดถึงแก่กรรมในขณะที่เป็นสมาชิกอยู่ในสหกรณ์ ให้มีสิทธิรับเงินสงเคราะห์

เกี่ยวกับการศพตามหลักเกณฑ์ ดังนี้

1. สมาชิกที่มีอายุการเป็นสมาชิกไม่เกิน 60 เดือน ให้ได้รับเงินสงเคราะห์

เกี่ยวกับการศพ 20,000 บาท

(2) สมาชิกที่มีอายุการเป็นสมาชิก 61 เดือน แต่ไม่เกิน 120 เดือน ให้ได้รับเงินสงเคราะห์เกี่ยวกับการศพ 40,000 บาท

(3) สมาชิกที่มีอายุการเป็นสมาชิก 121 เดือน แต่ไม่เกิน 180 เดือน ให้ได้รับเงินสงเคราะห์เกี่ยวกับการศพ 60,000 บาท

(4) สมาชิกที่มีอายุการเป็นสมาชิก 181 เดือน แต่ไม่เกิน 240 เดือน ให้ได้รับเงินสงเคราะห์เกี่ยวกับการศพ 80,000 บาท

(5) สมาชิกที่มีอายุการเป็นสมาชิก 241 เดือน แต่ไม่เกิน 300 เดือน ให้ได้รับเงินสงเคราะห์เกี่ยวกับการศพ 100,000 บาท

(6) สมาชิกที่มีอายุการเป็นสมาชิก 301 เดือน ขึ้นไป ให้ได้รับเงินสงเคราะห์เกี่ยวกับการศพ 120,000 บาท

การนับอายุสมาชิกจะนับเป็นเดือนตามการส่งชำระค่าหุ้น ให้นับถึงเดือนที่สมาชิกถึงแก่กรรม เศษของเดือนที่ไม่น้อยกว่า 15 วัน ให้นับเป็น 1 เดือน ให้หักระยะเวลาที่สมาชิกขอหยุดส่งค่าหุ้นชั่วคราวและงดส่งค่าหุ้นตามตามระเบียบสหกรณ์ออมทรัพย์มหาวิทยาลัยราชภัฏนครศรีธรรมราช จำกัด ว่าด้วยค่าหุ้น   
ซึ่งคณะกรรมการได้เห็นชอบ

ข้อ 31 คู่สมรสของสมาชิกผู้ใดถึงแก่กรรม ให้มีสิทธิ์ได้รับเงินสงเคราะห์เกี่ยวกับการศพกึ่ง

หนึ่งของอัตราที่กำหนดในข้อ 30 แต่ไม่เกิน 25,000 บาท

ข้อ 32 สหกรณ์จะจ่ายเงินสงเคราะห์เกี่ยวกับการศพให้แก่บุคคล ดังต่อไปนี้

1. ในกรณีสมาชิกถึงแก่กรรม ให้จ่ายแก่ผู้มีรายชื่อระบุให้เป็นผู้รับโอนประโยชน์

ตามหนังสือทั้งผู้รับโอนประโยชน์หรือคู่สมรส หรือบุตรหรือบิดามารดาเป็นผู้รับตามลำดับ

1. ในกรณีคู่สมรสถึงแก่กรรมให้จ่ายแก่สมาชิกเป็นผู้รับ

ข้อ 33 เมื่อสมาชิกหรือคู่สมรสถึงแก่กรรม ให้ผู้มีสิทธิ์รับเงินสงเคราะห์เกี่ยวกับการศพแจ้ง

เป็นหนังสือให้คณะกรรมการทราบ และขอรับเงินสงเคราะห์พร้อมทั้งแนบหลักฐานเอกสารใบมรณะบัตรและทะเบียนบ้านภายในกำหนด 90 วัน นับตั้งแต่วันถึงแก่กรรม เมื่อพ้นกำหนดนี้แล้วเป็นอันหมดสิทธิ์ในการรับเงินสงเคราะห์

**หมวดที่ 8**

**สวัสดิการเพื่อพิธีการศพสมาชิกและครอบครัวของสมาชิก**

ข้อ 34 การจ่ายสวัสดิการเพื่อพิธีการศพสมาชิกและครอบครัวของสมาชิก ค่าพวงหรีดเคารพศพ หรือค่าใช้จ่ายในพิธีการ ค่าเดินพาหนะเดินทางเพื่อร่วมพิธีการศพสมาชิกและครอบครัวสมาชิก กำหนดดังนี้

(1) สมาชิกเสียชีวิตจะได้รับเงินสงเคราะห์การศพรายละ 1,500 บาท

(2) ครอบครัวของสมาชิกเสียชีวิตจะได้รับเงินสงเคราะห์การศพรายละ 1,000 บาท

(3) คณะกรรมการและเจ้าหน้าที่สหกรณ์ผู้ไปปฏิบัติงานเพื่อร่วมพิธีการศพสมาชิกและครอบครัวสมาชิก ให้ใช้ยานพาหนะประจำทางได้เท่าที่จ่ายจริง โดยประหยัด และไม่เกินอัตราที่คณะกรรมการขนส่งทางบกกลางกำหนด ในกรณีที่ใช้ยานพาหนะส่วนตัวให้เบิกค่าชดเชย ให้เจ้าของพาหนะหรือผู้ครอบครองยานพาหนะได้ในอัตรา ดังนี้

* 1. รถยนต์ส่วนบุคคล กิโลเมตรละ 5.00 บาท

3.2 รถจักรยานยนต์ กิโลเมตรละ 3.00 บาท

ข้อ 35 วิธีการเบิกจ่ายเงินสงเคราะห์การศพ มีดังนี้

1. สหกรณ์มีเอกสารอันเชื่อได้ว่าสมาชิกเสียชีวิต ให้คณะกรรมการ ผู้จัดการ หรือเจ้าหน้าที่เป็นผู้เบิกเงินสำหรับจ่ายค่าพวงหรีดหรือค่าใช้จ่ายพิธีการในนามสหกรณ์ เพื่อเข้าร่วมเคารพศพ
2. กรณีครอบครัวของสมาชิกเสียชีวิต ให้คณะกรรมการ ผู้จัดการ หรือเจ้าหน้าที่เป็นผู้เบิกเงินสำหรับจ่ายค่าพวงหรีดหรือค่าใช้จ่ายพิธีการในนามสหกรณ์ เพื่อเข้าร่วมเคารพศพ

**หมวดที่ 9**

**สวัสดิการเพื่อบำเหน็จสมาชิก**

ข้อ 36 เงินบำเหน็จสมาชิกมี 2 ประเภท ได้แก่

(1) เงินบำเหน็จสมาชิกก่อนเกษียณอายุ คือ เงินบำเหน็จที่จ่ายให้สมาชิกที่ลาออกจากการเป็นเจ้าหน้าที่ของรัฐที่สังกัดมหาวิทยาลัยราชภัฏนครศรีธรรมราช หรือลาออกจากการเป็นเจ้าหน้าที่ของสหกรณ์และลาออกจากการเป็นสมาชิกก่อนเกษียณอายุการทำงาน ทั้งนี้ ต้องเป็นสมาชิกติดต่อกันมาไม่น้อยกว่า 24 เดือน โดยจะนับถึงเดือนที่คณะกรรมการดำเนินการอนุมัติให้ลาออกจากการเป็นสมาชิก เศษของเดือนที่ไม่น้อยกว่า 15 วัน ให้นับเป็น 1 เดือน

(2) เงินบำเหน็จสมาชิกเกษียณอายุ คือ เงินบำเหน็จที่จ่ายให้สมาชิกที่เกษียณอายุการทำงานทั้งนี้ ต้องเป็นสมาชิกติดต่อกันครบ 24 เดือน

ข้อ 37 การจ่ายเงินบำเหน็จที่จ่ายให้สมาชิกก่อนเกษียณอายุ มีรายละเอียดดังนี้

(1) จำนวนเงินบำเหน็จที่จ่ายให้สมาชิกตามเวลาที่เป็นสมาชิกตามข้อ 8 (2) จนถึงวันที่ได้รับการอนุมัติให้ลาออกจากสหกรณ์ โดยสหกรณ์จะทำการจ่ายเงินให้ตามเกณฑ์ที่กำหนดไว้ในข้อ 8 (3) ของระเบียบนี้ ในอัตราร้อยละ 50 ของสิทธิประโยชน์ที่สมาชิกพึงได้

(2 ) การจ่ายเงินบำเหน็จสหกรณ์จะจ่ายให้ภายใน 30 วัน หลังจากได้รับการอนุมัติแล้ว

ข้อ 38 การจ่ายเงินบำเหน็จสมาชิกเกษียณอายุ มีรายละเอียดดังนี้

(1) สหกรณ์จะจ่ายเงินบำเหน็จภายในเดือนหลังเกษียณอายุ 1 เดือน

(2) การนับอายุสมาชิกของระเบียบนี้ ให้นับเป็นเดือนตามงวดที่ส่งค่าหุ้น จนถึงเดือนที่เกษียณอายุ

(3) จำนวนเงินบำเหน็จที่จ่ายให้สมาชิก ให้จ่ายตาม เวลาที่เป็นสมาชิกติดต่อกันจนถึงวันที่ได้รับอนุมัติให้ลาออกหรือเกษียณอายุ โดยมีรายละเอียด ดังนี้

3.1 อายุการเป็นสมาชิกครบ 24 เดือน แต่ไม่ถึง 36 เดือน

ให้ได้รับเงินบำเหน็จ 2,000 บาท

3.2 อายุการเป็นสมาชิกครบ 36 เดือน แต่ไม่ถึง 120 เดือน

ให้ได้รับเงินบำเหน็จ 3,000 บาท

3.3 อายุการเป็นสมาชิกครบ 120 เดือน แต่ไม่ถึง 180 เดือน

ให้ได้รับเงินบำเหน็จ 5,000 บาท

3.4 อายุการเป็นสมาชิกครบ 180 เดือน แต่ไม่ถึง 240 เดือน

ให้ได้รับเงินบำเหน็จ 6,000 บาท

3.5 อายุการเป็นสมาชิกครบ 240 เดือน แต่ไม่ถึง 300 เดือน

ให้ได้รับเงินบำเหน็จ 7,000 บาท

3.6 อายุการเป็นสมาชิกครบ 300 เดือน แต่ไม่ถึง 360 เดือน

ให้ได้รับเงินบำเหน็จ 8,000 บาท

3.7 อายุการเป็นสมาชิกครบ 360 เดือน แต่ไม่ถึง 420 เดือน

ให้ได้รับเงินบำเหน็จ 9,000 บาท

3.8 อายุการเป็นสมาชิกครบ 420 เดือน ขึ้นไป

ให้ได้รับเงินบำเหน็จ 10,000 บาท

ข้อ 39 สมาชิกที่จะใช้สิทธิ์ตามระเบียบนี้ ในรอบ 12 เดือน ที่ผ่านมา จะต้องไม่ผิดนัดการส่งเงินงวดชำระหนี้ไม่ว่าเงินต้นและดอกเบี้ยเป็นเวลา 2 งวดติดต่อกัน หรือผิดนัดการส่งเงินงวดชำระหนี้นั้นถึงสามคราวสำหรับเงินกู้รายหนึ่ง ๆ และในรอบ 12 เดือนที่ผ่านมา จะต้องไม่ขาดส่งชำระค่าหุ้นรายเดือน 2 งวดติดต่อกัน หรือขาดส่งรวมกันถึง 6 งวด โดยไม่ได้รับอนุญาตจากคณะกรรมการดำเนินการ

**หมวดที่ 10**

**การอนุมัติ**

ข้อ 40 อำนาจในการอนุมัติและการสั่งจ่ายเงินสวัสดิการ

(1) ประธานกรรมการมีอำนาจเบิกการจ่ายเงินสวัสดิการตามข้อ 6 (1) (3) (5) และ (8)

(2) การเบิกจ่ายเงินสวัสดิการนอกเหนือจาก ข้อ 40 (1) ให้เสนอคณะกรรมการพิจารณาอนุมัติ

(3) กรณีที่สมาชิกขาดสมาชิกภาพและมีสิทธิได้รับเงินสวัสดิการให้เสนอคณะกรรมการพิจารณาอนุมัติ

การจ่ายสวัสดิการจะต้องรายงานให้คณะกรรมการทราบเป็นรายเดือน


ข้อ 41 การจ่ายเงินสวัสดิการ ผู้มีหน้าที่จ่ายต้องตรวจสอบเอกสารหลักฐานต่าง ๆ และใบสำคัญประกอบ การจ่ายเงินให้ถูกต้องเรียบร้อย และต้องมีผู้อนุมัติให้จ่ายเงินจึงจ่ายเงินและเรียกใบเสร็จรับเงินจากผู้รับเงิน หรือให้ผู้รับเงิน ลงนามรับเงินไว้ในหลักฐานการจ่ายเงินของสหกรณ์ หรือใช้เอกสารหลักฐานการโอนเงินผ่านสถาบันการเงินหรือไปรษณีย์ธนาณัติเป็นหลักฐานประกอบการจ่ายเงินได้

ข้อ 42 ในกรณีที่มีเหตุต้องยกเลิกทุนสวัสดิการ ให้คณะกรรมการดำเนินการจัดการชำระบัญชีให้แล้วเสร็จภายใน 90 วัน และหากมีเงินเหลือหรือทรัพย์สินเหลือให้นำสมทบเข้าทุนสำรองของสหกรณ์

ข้อ 43 ให้คณะกรรมการรายงานการใช้จ่ายเงินทุนสวัสดิการและการสงเคราะห์แก่สมาชิกและครอบครัวในรอบปีทางบัญชีที่ผ่านมาให้ที่ประชุมใหญ่สามัญทราบ ในโอกาสแรกที่พึงกระทำได้

ข้อ 44 ให้สหกรณ์จัดทำบัญชีว่าด้วยเงินทุนสวัสดิการและการสงเคราะห์แก่สมาชิกและครอบครัวแยกไว้โดยเฉพาะ และให้มีการปิดบัญชีปีละครั้ง โดยให้ถือรอบปีทางบัญชีของสหกรณ์เป็นหลัก

ประกาศ ณ วันที่ 29 เดือน กุมภาพันธ์ พ.ศ. 2567



(ผศ.ดร.อรรครา ธรรมาธิกุล)

ประธานกรรมการ

สหกรณ์ออมทรัพย์มหาวิทยาลัยราชภัฏนครศรีธรรมราช จำกัด